ET Euroopa Liidu Teataja C 36/11

Komisjoni teatis vastavalt direktiivi 2003/87/EÜ artikli 18a lõike 3 punktile a

Õhusõidukite käitajate esialgne nimekiri ning neid haldavad liikmesriigid

(EMPs kohaldatav tekst)

(2009/C 36/10)

Vastavalt Euroopa Parlamendi ja nõukogu 13. oktoobri 2003. aasta direktiivile 2003/87/EÜ, millega luuakse ühenduses kasvuhoonegaaside saastekvootidega kauplemise süsteem (1) ning mida on viimati muudetud direktiiviga 2008/101/EÜ (2) lisatakse alates 1. jaanuarist 2012 ühenduse kasvuhoonegaaside heitkogustega kauplemise süsteemi selliste õhusõidukite käitajate lennutegevused, kes korraldavad ühenduse lennuväljadelt väljuvaid ja neile saabuvaid lende.

Liikmesriigid on kohustatud tagama, et õhusõidukite käitajad täidavad direktiivi 2003/87/EÜ nõudeid. Selleks et vähendada õhusõidukite käitajate halduskoormust, nähakse direktiiviga ette, et iga õhusõidukite käitaja eest vastutab üks liikmesriik. Direktiivi artikli 18a lõigetega 1 ja 2 on ette nähtud õhusõidukite käitaja liikmesriigi haldusalasse määramise eeskirjad. Liikmesriigid vastutavad kooskõlas nimetatud sätetega nende õhusõidukite käitajate eest, kellele on antud tegevusluba vastavalt nõukogu määruse (EMÜ) nr 2407/92 sätetele asjaomase liikmesriigi poolt, või õhusõidukite käitajate eest, kel puudub tegevusluba, või kolmandatest riikidest pärit õhusõidukite käitajate eest, kelle heitkogused moodustavad võrdlusaasta lõikes selle liikmesriigi peamise heitkoguste osa.

Direktiivi artikli 18a lõike 3 punktis a on nõutud, et komisjon avaldab nimekirja õhusõidukite käitajatest, kes sooritasid direktiivi I lisas nimetatud lennutegevust 1. jaanuaril 2006 või pärast seda, täpsustades iga õhusõidukite käitajat haldava liikmesriigi. Seega on kõnealuse nimekirja eesmärk täpsustada, milline liikmesriik iga õhusõidukite käitajat haldab kooskõlas direktiivi 2003/87/EÜ artikli 18a lõigetega 1 ja 2. Õhusõidukite käitajate nimekiri on lisatud käesolevale teatisele.

Komisjon võib avaldada ajakohastatud nimekirja igal ajal, kui temani jõuab teave, et nimekirja on vaja muuta. Selleks et tagada nimekirja täpsus, palub komisjon saata liikmesriikidel ja muudel asjaomastel sidusrühmadel tagasisidet 31. märtsiks 2009. Komisjon võib saadud tagasiside alusel avaldada peagi pärast seda läbivaadatud nimekirja.

Nimekiri põhineb viimastel andmetel, mida Eurokontroll on esitanud lennuplaane käsitlevate andmete alusel. Nimekirja koostamisel kasutatud meetodite üksikasjad ja pädevate asutuste kontaktandmed, kui liikmesriik on need esitanud, avaldatakse komisjoni veebisaidil.

Nimekiri hõlmab kõiki õhusõidukite käitajaid, kes sooritasid asjaomast lennutegevust 1. jaanuaril 2006 või pärast seda. Nimekiri võib sisaldada õhusõidukite käitajaid, kes on lõplikult või ajutiselt lennutegevused peatanud, nagu ka neid, kes on hiljem muutnud nime või ühinenud teise ettevõtjaga või kelle on teine ettevõtja omandanud. Samuti ei ole nimekirja koostamisel arvestatud seda, kas õhusõidukite käitaja on lisatud ühenduse nimekirja, mis käsitleb neid lennuettevõtjaid, kelle suhtes kohaldatakse ohutuskaalutlustel ühenduses tegevuskeeldu kooskõlas määrusega (EÜ) nr 2111/2005. Seepärast ei piira selliste õhusõidukite käitajate lisamine käesolevas teatises esitatud nimekirja määruse (EÜ) nr 2111/2005 kohaste komisjoni ja liikmesriikide otsuste kohaldamist.

Komisjon ajakohastab kooskõlas artikli 18a lõike 3 punktiga b nimekirja igal aastal enne 1. veebruari, et lisada sellesse õhusõidukite käitajad, kes on edaspidi sooritanud direktiivi I lisas nimetatud lennutegevust.

Õhusõidukite käitaja kuulub teda haldava liikmesriigi haldusalasse kogu direktiivi 2003/87/EÜ artiklis 3c osutatud kauplemisperioodi ajal. Komisjon avaldab enne iga kauplemisperioodi algust ajakohastatud nimekirja, arvestades õhusõidukite käitajate üleviimist teise haldava liikmesriigi haldusalasse kooskõlas direktiivi artikli 18a lõikega 2.

Kui komisjon kontrollib, kas liikmesriigid rakendavad direktiivi 2003/87/EÜ nõuetekohaselt, lähtub ta meetmete võtmisel nimekirja viimasest avaldatud versioonist.

Lisas on esitatud õhusõidukite käitajad ja neid haldavad liikmesriigid.

(1) ELT L 275, 25.10.2003, lk 32.

(2) ELT L 8, 13.1.2009, lk 3.